《早春闲居十首效天随体 其十》
清代·钱曾

蜂狂蝶乱一年年，强把幽怀尽日怜。柳巷泉声朝雨后，竹溪花影午风前。

懒多倦赴牛心敌，拙甚虚摇麈尾玄。努力春光好乘兴，莫凭闲事话桑田。

作者简介：（1629—1701）江南常熟人，字遵王，号也是翁。贯花道人、述古主人。少学于族祖谦益，深受赞赏。所居述古堂，多善本书。绛云楼失火后，所余书籍及谦益之诗文稿，均归述古堂。所撰《读书敏求记》，于板本原委，叙述甚详。又为谦益《初学》、《有学》两集作注。另有《述古堂书目》及《怀园》、《莺花》、《交芦》、《判春》、《奚囊》诸集。